**Olli Palola** (s. 8. huhtikuuta 1988 Oulu) on suomalainen jääkiekkoilija. Hän on pelipaikaltaan oikea laitahyökkääjä.

Ura
---

### Seuraura

#### Juniorivuodet

Palola syntyi Oulussa, mutta hän on Keuruun Pallon kasvatti. Palola siirtyi C-juniori-ikäisenä Tampereen Ilvekseen kaudeksi 2003–2004, jossa hän voitti B-nuorten Suomenmestaruuden vuonna 2006. Kaudella 2006–2007 Palola debytoi SM-liigassa ja pelasi Ilveksen paidassa kuusi SM-liigaottelua. Hän pelasi ensimmäisen liigaottelunsa 25. marraskuuta 2006 vieraissa Turun Palloseuraa vastaan. Palola pelasi kauden aikana miesten pelejä myös kuuden Mestis-ottelun verran alle 20-vuotiaiden maajoukkueessa. Suurimman osan kaudestaan hän pelasi kuitenkin Ilveksen A-nuorissa, joiden paras maalintekijä Palola oli 17 osumallaan.

Kaudeksi 2007–2008 Palola siirtyi kolmivuotisella sopimuksella "projektipelaajaksi" Rauman Lukkoon. Hän pelasi harjoituskaudella lainalla Mestis-joukkue Kajaanin Hokissa, mutta palasi Lukkoon jo ennen runkosarjan alkua. Palola pelasi ensimmäisellä sopimuskaudellaan SM-liigassa kahdeksan runkosarja- ja kahden playoff-ottelun verran tehden kaksi syöttöpistettä. Kaudella 2008–2009 hän pelasi viisi SM-liigaottelua. Palola sijoittui tehoilla 21+36=57 koko A-nuorten SM-liigan pistepörssissä kolmanneksi Kärppien Mikael Granlundin ja Ässien Mika Niemen kanssa, vaikka hänen kautensa päättyikin jo olkapäävammaan helmikuussa 2009. Palola oli myös sarjan pistepörssivoittaja Juuso Rajalan jälkeen Lukon A-nuorten toiseksi paras pistemies ja maalintekijä. Hänet valittiin A-nuorten SM-liigan tammikuun 2009 kuukauden pelaajaksi. Palola voitti myös A-nuorten SM-pronssia.

#### Tulokaskausi SM-liigassa ja siirto Lukosta Tapparaan

Kausi 2009–2010 oli Palolan tulokaskausi SM-liigassa. Hän teki 45 runkosarjaottelussa tehot 3+4=7. Palola teki liigauransa avausmaalin 8. joulukuuta 2009 Oulun Kärppiä vastaan. Hän myös syötti Lukon 3–1-voittoon päättyneen ottelun voittomaalin, jonka teki Juhani Jasu. Palola palkittiin ottelun *Ilta-Sanomien* kolmen tähden tähtipelaajana. Maaliskuussa 2010 Palola teki kaksivuotisen jatkosopimuksen Lukon kanssa. Kauden 2010–2011 päätteeksi hän voitti SM-pronssia. Palola kävi marraskuussa 2010 yhteensä neljän Mestis-ottelun verran lainalla Kajaanin Hokissa ja Lempäälän Kisassa.

Lukko lainasi Palolan jo kauden 2011–2012 kynnyksellä Mestis-joukkue Vaasan Sportiin, joka kärsi loukkaantumishuolista. Hän pelasi joukkueessa kolme ottelua, mutta ei enää palannut Lukkoon, jonka kanssa Palola purki sopimuksensa lokakuussa 2011. Hän teki kuitenkin jo samana päivänä loppukauden kattavan sopimuksen Tapparan kanssa. Palola teki toukokuussa 2012 seuran kanssa 1+2-vuotisen jatkosopimuksen.

#### Läpimurto ja kaksi maalipörssin voittoa

Kauden 2012–2013 Palola aloitti lainalla LeKissä. Hän onnistui tekemään 26. syyskuuta 2012 kypärätempun Mikkelin Jukureita vastaan. Palola teki LeKin 3–1-voittoon päättyneessä ottelussa näin ollen joukkueen kaikki maalit. Kaikkiaan hän pelasi LeKissä 18 ottelua tehopistein 9+7=16 ja palkittiin Mestiksen syyskuun kuukauden pelaajana. Palola teki Tapparassa runkosarjan aikana 36 ottelussa tehot 4+3=7, mutta nosti tasoaan kevään 2013 pudotuspeleissä tehtyään 15 ottelussa tehot 6+1=7. Hän onnistui tekemään kaksi maalia neljännessä välieräottelussa 6. huhtikuuta 2013 vieraissa Lukkoa vastaan. Palola teki Tapparan 0–5-voittoon päättyneen ottelun kaksi ensimmäistä maalia, joista ensimmäinen jäi näin ollen voittomaaliksi ja ratkaisi Tapparalle finaalipaikan. Hänet palkittiin ottelun *Ilta-Sanomien* kolmen tähden tähtipelaajana. Palola voitti kauden päätteeksi SM-hopeaa. Huhtikuun 2013 lopulla hän teki kaksivuotisen jatkosopimuksen Tapparan kanssa.

Palola teki kaudella 2013–2014 todellisen läpimurtonsa SM-liigan eliittiin. Hän muodosti Pekka Jormakan ja Jan-Mikael Järvisen kanssa toimivan "Särkänniemi-ketjun". Palola voitti koko SM-liigan maalipörssin ja palkittiin Aarne Honkavaara -palkinnolla sekä jakoi pistepörssin kuudennen sijan Jokereiden Teuvo Teräväisen kanssa tehoilla 27+17=44. Hän voitti kauden päätteeksi SM-hopeaa. Kaudella 2014–2015, 21. lokakuuta 2014 vieraissa Vaasan Sportia vastaan Palola teki liigauransa ensimmäisen kypärätempun ottelun kolmannessa erässä vain 12 minuuttiin ja 21 sekuntiin. Hänen ensimmäinen osumansa jäi Tapparan 2–5-voittoon päättyneen ottelun ratkaisumaaliksi. Palola keräsi ottelussa myös yhden syöttöpisteen. Hänet palkittiin *Ilta-Sanomien* kolmen tähden tähtipelaajana ja Heikki Autio valitsi Palolan ottelun legendojen tähtien ykköstähdeksi. Palola voitti ensimmäisen kerran SM-liigan historiassa maalipörssin toisen kerran peräkkäin ja hän jakoi pistepörssin neljännen sijan Kärppien Joonas Donskoin kanssa. Palola voitti myös pudotuspelien maalipörssin 11 osumallaan. Hän voitti kauden päätteeksi jo kolmannen peräkkäisen SM-hopean. Palola valittiin SM-liigan tähdistökentälliseen.

#### KHL ja SHL

Kaudeksi 2015–2016 Palola siirtyi vuoden mittaisella sopimuksella KHL-seura Vitjaz Podolskiin. Hänen kautensa osoittautui kuitenkin pettymykseksi ja Palola teki 27 pelaamassaan ottelussa vain yhden maalin ja kaikkiaan viisi tehopistettä. Hän putosi syksyn mittaan ajoittain myös Vitjazin kokoonpanosta. Palolan kausi päättyi lopulta leikkaushoitoa vaatineeseen olkapäävammaan joulukuussa 2015 pelatussa Channel One Cupissa.

Palola siirtyi kaudeksi 2016–2017 vuoden mittaisella sopimuksella Ruotsin SHL-liigan Växjö Lakers HC:hen. Hän voitti joukkueen sisäisen piste-, maali- ja syöttöpörssin tehoilla 21+27=48, joilla Palola sijoittui koko liigan pistepörssissä kolmanneksi.

Kaudeksi 2017–2018 Palola siirtyi vuoden mittaisella KHL-sopimuksella Jokereihin. Hän teki runkosarjassa 24 tehopistettä. Pudotuspeleissä Palola jakoi kuudella osumallaan joukkueen sisäisen maalipörssin voiton Eeli Tolvasen kanssa. Kaudeksi 2017–2018 hän siirtyi jatkamaan KHL-uraansa vuoden mittaisella sopimuksella kiinalaisseura Kunlun Red Stariin. Joukkuetta valmensi Palolalle Tapparasta tuttu Jussi Tapola. Hän oli tehoilla 19+6=25 Kunlunin toiseksi paras maalintekijä ja kolmanneksi paras pistemies. Toukokuussa 2019 Palola teki seuran kanssa vuoden mittaisen jatkosopimuksen. Kausi 2019–2020 hänellä osoittautui kuitenkin edellistä vaisummaksi. Palola putosi aina Kunlunin nelosketjuun ja teki 38 runkosarjaottelussa vain tehot 3+5=8.

Palola palasi kaudeksi 2020–2021 Ruotsin SHL-liigaan ja siirtyi vuoden mittaisella sopimuksella Rögle BK:hon. Neljännessä puolivälieräottelussa 14. huhtikuuta 2021 vieraissa Frölunda HC:tä vastaan hän teki joukkueen 1–6-voittoon päättyneen ottelun voittomaalin, joka ratkaisi Röglelle välieräpaikan. Palola jakoi kuudella osumallaan SHL:n maalipörssin toisen sijan joukkuetoverinsa Adam Tambellinin kanssa edellään vain Växjö Lakers HC:n Pontus Holmberg. Hän voitti kauden päätteeksi hopeaa.

#### HIFK 2021–2023 ja siirtyminen Timrå IK:hon

Kaudeksi 2021–2022 Palola palasi SM-liigaan ja siirtyi vuoden mittaisella sopimuksella Helsingin IFK:hon. Kausi jäi hänelle rikkonaiseksi loukkaantumisten vuoksi ja Palola pelasi runkosarjassa vain 37 ottelua. Hän kuitenkin jakoi HIFK:n sisäisen maalipörssin kolmannen sijan Sebastian Dykin kanssa.

Palolan kautta 2023–2023 varjostivat loukkaantumiset ja hän teki 23 pelaamassaan ottelussa vain viisi tehopistettä, kunnes tammikuussa 2023 Palolan sopimus HIFK:n kanssa purettiin yhteisymmärryksessä. Hän palasi SHL:ään ja siirtyi loppukauden kattavalla sopimuksella Timrå IK:hon. Lokakuussa Palola siirtyi jatkamaan SHL-pelejään lyhytaikaisella sopimuksella IK Oskarshamniin oltuaan ilman sopimusta alkukauden 2023–2024. Hän siirtyi joukkueeseen ensisijaisesti paikkaamaan loukkaantumisia. Myöhemmin samassa kuussa viiden ottelun jälkeen Palolan sopimusta jatkettiin kauden loppuun.

### Maajoukkueura

Palola edusti Suomea MM-kilpailuissa vuosina 2014 ja 2018, joista ensimmäinen turnaus päättyi hopeaan. Hän oli vuoden 2014 turnauksessa neljällä osumallaan joukkueen paras maalintekijä. Palola sai paikan Suomen joukkueesta, kun Juhamatti Aaltonen joutui jäämään turnauksesta sivuun. Vuoden 2017 MM-leiriryhmästä hän putosi viimeisten joukossa. Yhteensä Palola on pelannut 43 A-maaottelua tehopistein 15+3=18. Palola sai tililleen ensimmäisen A-maaottelunsa Channel One Cupin 19. joulukuuta 2013 Prahan O2 Arenalla pelatussa avausottelussa Tšekkiä vastaan. Hänet merkittiin Suomen extrahyökkääjäksi. Palola teki ensimmäisen A-maajoukkuemaalinsa seuraavassa ottelussa 21. joulukuuta 2013 Sotšissa isäntäjoukkue Venäjää vastaan.

Palola on pelannut myös yhteensä kuusi nuorten ja kolme poikien maaottelua.

Pelityyli
---------

Elite Prospects-sivuston Erik K. Pirin mukaan Palola on maalintekijä, joka on varustettu kovalla laukauksella sekä hyvillä käsillä ja kiekollisilla taidoilla. Hän on myös hyvä luistelija, vaikka Palola käyttää maalipaikkojen löytämiseen useimmiten enemmän visiotaan. Hän ei ole kovin isokokoinen, eikä fyysinen, mutta Palola menee kuitenkin ennakkoluulottomasti tilanteisiin. Hän laukoo oikealta.

Muuta
-----

Palola on sanoittanut ja tehnyt yhdessä Reino Housebandin kanssa Tapparalle kannustuskappaleen *Zambonilta vasemmalle*. Kappale on sävelletty Aknestik-yhtyeen kappaleen *Suomirokkia* pohjalta ja se julkistettiin joulukuussa 2013.

Palolan pikkuveli Vili on pelannut puolustajana Mestis-tasolla. Veljesten serkku Miikka Männikkö pelasi omalla urallaan pudotuspelit mukaan lukien hyökkääjänä yhteensä 610 SM-liigaottelua. Hän pelasi Olli Palolan joukkuetoverina Tapparassa vuosina 2011–2012.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2005–2006 | Ilves | A-SM | 29 | 8 | 3 | 11 | 60 | 3 | 0 | 0 | 0 | 8 |
| 2006–2007 | Ilves | A-SM | 30 | 17 | 15 | 32 | 30 | 5 | 0 | 1 | 1 | 4 |
|  | Ilves | SM-liiga | 6 | 0 | 0 | 0 | 0 | – | – | – | – | – |
|  | Suomi U20 | Mestis | 6 | 1 | 0 | 1 | 6 | – | – | – | – | – |
| 2007–2008 | Lukko | A-SM | 41 | 12 | 13 | 25 | 53 | – | – | – | – | – |
|  | Lukko | SM-liiga | 8 | 0 | 2 | 2 | 2 | 2 | 0 | 0 | 0 | 0 |
| 2008–2009 | Lukko | A-SM | 35 | 21 | 36 | 57 | 38 | – | – | – | – | – |
|  | Lukko | SM-liiga | 5 | 0 | 0 | 0 | 0 | – | – | – | – | – |
| 2009–2010 | Lukko | A-SM | 4 | 2 | 4 | 6 | 4 | – | – | – | – | – |
|  | Lukko | SM-liiga | 45 | 3 | 4 | 7 | 12 | 2 | 0 | 0 | 0 | 0 |
| 2010–2011 | Lukko | SM-liiga | 41 | 2 | 2 | 4 | 18 | 9 | 0 | 0 | 0 | 6 |
|  | Hokki | Mestis | 2 | 1 | 1 | 2 | 0 | – | – | – | – | – |
|  | LeKi | Mestis | 2 | 1 | 0 | 1 | 2 | – | – | – | – | – |
| 2011–2012 | Tappara | SM-liiga | 45 | 5 | 8 | 13 | 22 | – | – | – | – | – |
|  | Sport | Mestis | 3 | 0 | 1 | 1 | 2 | – | – | – | – | – |
| 2012–2013 | Tappara | SM-liiga | 36 | 4 | 3 | 7 | 33 | 15 | 6 | 1 | 7 | 0 |
|  | LeKi | Mestis | 18 | 9 | 7 | 16 | 8 | – | – | – | – | – |
| 2013–2014 | Tappara | SM-liiga | 60 | 27 | 17 | 44 | 46 | 20 | 3 | 7 | 10 | 8 |  |  |  |  |  |  | MM | 10 | 4 | 0 | 4 | 8 |
| 2014–2015 | Tappara | SM-liiga | 60 | 29 | 20 | 49 | 42 | 20 | 11 | 5 | 16 | 12 | Ykköstähdistö |
| 2015–2016 | Vitjaz Podolsk | KHL | 27 | 1 | 4 | 5 | 10 | – | – | – | – | – |
| 2016–2017 | Växjö Lakers HC | SHL | 52 | 21 | 27 | 48 | 18 | 6 | 1 | 3 | 4 | 4 |
| 2017–2018 | Jokerit | KHL | 50 | 7 | 17 | 24 | 16 | 10 | 6 | 1 | 7 | 4 |  |  |  |  |  |  | MM | 6 | 0 | 0 | 0 | 0 |
| 2018–2019 | Kunlun Red Star | KHL | 61 | 19 | 6 | 25 | 16 | – | – | – | – | – |
| 2019–2020 | Kunlun Red Star | KHL | 38 | 5 | 3 | 8 | 12 | – | – | – | – | – |
| 2020–2021 | Rögle BK | SHL | 43 | 12 | 14 | 26 | 26 | 14 | 6 | 0 | 6 | 2 |
| 2021–2022 | HIFK | SM-liiga | 37 | 14 | 12 | 26 | 28 | 7 | 1 | 3 | 4 | 4 |
| 2023–2023 | HIFK | SM-liiga | 23 | 3 | 2 | 5 | 8 | – | – | – | – | – |
|  | Timrå IK | SHL | 13 | 6 | 2 | 8 | 2 | 7 | 0 | 0 | 0 | 4 |
| 2023–2024 | IK Oskarshamn | SHL | 37 | 9 | 3 | 12 | 6 | – | – | – | – | – |
| 11 kautta | yhteensä | SM-liiga | 366 | 87 | 70 | 157 | 211 | 75 | 21 | 16 | 37 | 30 |
| 4 kautta | yhteensä | SHL | 145 | 48 | 46 | 94 | 52 | 27 | 7 | 3 | 10 | 10 |
| 4 kautta | yhteensä | KHL | 138 | 27 | 27 | 54 | 42 | 10 | 6 | 1 | 7 | 4 |

Lähteet
-------

* Olli Palola The Internet Hockey Databasessa (englanniksi)
* Olli Palola Eurohockey-sivustolla (englanniksi)
* Olli Palola *Elite Prospects*. Everysport Media Group AB.  (englanniksi)

### Viitteet

1. ↑  Pesu, Vili: Olli Palola ja maalikuninkaan maailma *is.fi*.  21.3.2015. Sanoma Media Finland Oy. Viitattu 14.7.2021.
2. ↑  Heinonen, Toni; Kontulainen, Minna: Ville Nieminen hämmästyi "Keuruun Kovaltshukin" tempusta *MTVuutiset.fi*.  13.12.2012. Telia Company AB. Viitattu 11.7.2013.
3. 1 2 3 4 5 6 7 8 9 10 11  Olli Palola *Elite Prospects*. Everysport Media Group AB.  (englanniksi)
4. ↑  Lappi, Ilkka: Ilves katkaisi TPS:n voittoputken *Jatkoaika.com*.  25.11.2006. Jatkoaika r.y. Viitattu 2.10.2023.
5. ↑  Elite Prospects - Ilves U20 *eliteprosepcts.com*. Everysport Media Group AB. Viitattu 14.7.2021. (englanniksi)
6. ↑  Lukko julkaisi nipun sopimuksia *Jatkoaika.com*.  10.4.2007. Jatkoaika r.y. Viitattu 24.5.2012.
7. ↑  Hokille lisää liigalainoja *Jatkoaika.com*.  4.8.2007. Jatkoaika r.y. Viitattu 24.5.2012.
8. ↑  Lukon Palolan kausi ohi *Jatkoaika.com*.  11.2.2009. Jatkoaika r.y. Viitattu 24.5.2012.
9. ↑  Elite Prospects - U20 SM-liiga Stats 2008-2009 *eliteprosepcts.com*. Everysport Media Group AB. Viitattu 14.7.2021. (englanniksi)
10. ↑  Lukko yhä Kärppiä vahvempi *yle.fi*.  8.12.2009. Yleisradio Oy. Viitattu 14.7.2021.
11. ↑  Tilastot – Liiga *liiga.fi*.  8.12.2009. Jääkiekon SM-liiga Oy. Viitattu 24.5.2012.
12. ↑  Morrison ja Palola jatkavat kettupaidassa *Jatkoaika.com*.  24.3.2010. Jatkoaika r.y. Viitattu 24.5.2012.
13. ↑  Lukko lainaa jälleen pelaajia Kajaaniin *Jatkoaika.com*.  17.11.2010. Jatkoaika r.y. Viitattu 24.5.2012.
14. ↑  Lukko-kolmikko lainalle LeKiin *Jatkoaika.com*.  27.11.2010. Jatkoaika r.y. Viitattu 24.5.2012.
15. ↑  Sportilla loukkaantumishuolia – Palola ja Kangasmäki saapuvat paikkaamaan *Jatkoaika.com*.  7.9.2011. Jatkoaika r.y. Viitattu 24.5.2012.
16. ↑  Lukon Palola vapaille markkinoille *Jatkoaika.com*.  10.10.2011. Jatkoaika r.y. Viitattu 24.5.2012.
17. ↑  Ojanen Tappara-valmennukseen, Palola ja Kovanen kokoonpanoon *Jatkoaika.com*.  10.10.2011. Jatkoaika r.y. Viitattu 24.5.2012.
18. ↑  Tappara julkisti ensi kauden joukkueensa *Jatkoaika.com*.  2.5.2012. Jatkoaika r.y. Viitattu 24.5.2012.
19. ↑  Mestiksen avauskierroksella iso kasa liigalainoja *Jatkoaika.com*.  12.9.2012. Jatkoaika r.y. Viitattu 11.7.2013.
20. ↑  Lehtinen, Lauri: Kypärätempun viimeistellyt Palola: "Antaa muiden herrojen päättää" *Jatkoaika.com*.  27.9.2012. Jatkoaika r.y. Viitattu 11.7.2013.
21. ↑  Härkönen, Tuomas: Tapparan pelaaja-arvostelut 2012–2013 *Jatkoaika.com*.  12.6.2013. Jatkoaika r.y. Viitattu 11.7.2013.
22. ↑  Uusitalo, Timo: Timanttinen Tappara finaaliin - Lukko jäi sivuosaan *liiga.fi*.  6.4.2013. Yleisradio Oy. Viitattu 14.7.2021.
23. ↑  Tilastot – Liiga *liiga.fi*.  6.4.2013. Jääkiekon SM-liiga Oy. Viitattu 11.7.2013.
24. ↑  Tappara jatkosopimuksiin mitalistiensa kanssa *Jatkoaika.com*.  29.4.2013. Jatkoaika r.y. Viitattu 11.7.2013.
25. ↑  Laine, Eveliina: Tapparan pelaaja-arvostelut 2013–2014 – Särkänniemi-ketjun esiinmarssi *Jatkoaika.com*.  11.5.2014. Jatkoaika r.y. Viitattu 28.5.2014.
26. ↑  Elite Prospects - Liiga Stats 2013-2014 *eliteprosepcts.com*. Everysport Media Group AB. Viitattu 14.7.2021. (englanniksi)
27. ↑  Palolan kypärätemppu masensi Sportin *is.fi*.  21.10.2014. Sanoma Media Finland Oy. Viitattu 21.10.2014.
28. ↑  Otteluseuranta *liiga.fi*.  21.10.2014. Jääkiekon SM-liiga Oy. Viitattu 21.10.2014.
29. ↑  Liiga jakoi runkosarjapalkinnot *Jatkoaika.com*. Jatkoaika r.y. Viitattu 27.4.2015.
30. ↑  Elite Prospects - Liiga Stats 2014-2015 *eliteprosepcts.com*. Everysport Media Group AB. Viitattu 14.7.2021. (englanniksi)
31. ↑  Liigagaalassa palkittiin kauden parhaita *Jatkoaika.com*.  2.5.2015. Jatkoaika r.y. Viitattu 3.5.2015.
32. ↑  Keuruulainen Olli Palola siirtyy KHL-seura Vitjaz Tshehoviin *ksml.fi*.  1.5.2015. Keski-Suomen Media Oy. Viitattu 2.10.2023.
33. ↑  Savonen, Ilari: Liigan maalipörssiä viime vuodet hallinnut tippunut jo kokoonpanon ulkopuolelle KHL:ssä *suomikiekko.com*.  27.11.2015. Nordic Sport Media. Viitattu 18.6.2016.
34. ↑  Huttunen, Sasha: Leijonien maalitykin kausi ohi! *iltalehti.fi*.  13.1.2016. Alma Media Suomi Oy. Viitattu 18.6.2016.
35. ↑  Väänänen, Ville: Kaksinkertaisen SM-liigan maalikunkun ura jatkuu Ruotsissa *is.fi*.  16.5.2016. Sanoma Media Finland Oy. Viitattu 26.1.2023.
36. ↑  Elite Prospects - SHL Stats 2016-2017 *eliteprosepcts.com*. Everysport Media Group AB. Viitattu 14.7.2021. (englanniksi)
37. ↑  Jokerit saa kaivattua maalintekovoimaa – maalikuningas narripaitaan *Jatkoaika.com*.  12.6.2017. Jatkoaika r.y. Viitattu 19.6.2017.
38. ↑  Elite Prospects - Jokerit *eliteprosepcts.com*. Everysport Media Group AB. Viitattu 14.7.2021. (englanniksi)
39. ↑  Vahvistus: Leijona-hyökkääjä Olli Palola Kiinaan *MTVuutiset.fi*.  7.5.2018. Telia Company AB. Viitattu 26.1.2023.
40. ↑  Elite Prospects - Kunlun Red Star *eliteprosepcts.com*. Everysport Media Group AB. Viitattu 14.7.2021. (englanniksi)
41. ↑  Kunlun Red Star on X *twitter.com*.  28.5.2019. Kunlun Red Star. Viitattu 26.1.2023. (englanniksi)
42. ↑  Miettinen, Miska: Mikä ihme Liigan entistä maalipörssin voittajaa vaivaa? Suomalaistykki ollut tällä kaudella täysin varjojen mailla *suomikiekko.com*.  27.5.2019. Nordic Sport Media. Viitattu 14.7.2021.
43. ↑  Taipale, Juuso: Maalitykki Olli Palola löysi uuden seuran Ruotsista *iltalehti.fi*.  10.8.2020. Alma media Suomi Oy. Viitattu 10.8.2020.
44. ↑  Landl, Lukas: Rögle semifinalklart - sköljde över Frölunda *SHL.se*.  14.4.2021. SHL AB. Viitattu 14.7.2021. (ruotsiksi)
45. ↑  Elite Prospects - SHL Stats 2020-2021 *eliteprosepcts.com*. Everysport Media Group AB. Viitattu 14.7.2021. (englanniksi)
46. ↑  Seppä, Lassi: Liigan entinen maalikuningas Olli Palola HIFK:n riveihin ensi kaudeksi *Jatkoaika.com*. Jatkoaika r.y. Viitattu 14.7.2021.
47. ↑  Nurminen, Veikko: HIFK:n pelaaja-arviot 2021–22: Jere Innala ei säikähtänyt Stadin kirkkaita valoja *Jatkoaika.com*.  7.5.2022. Jatkoaika r.y. Viitattu 20.5.2022.
48. ↑  Elite Prospects - HIFK *eliteprospects.com*. Everysport Media Group AB. Viitattu 20.5.2022. (englanniksi)
49. ↑  Isokoski, Riku: Virallista: Olli Palolan HIFK-pesti päättyi sopimuksen purkuun *Jatkoaika.com*.  26.1.2023. Jatkoaika r.y. Viitattu 26.1.2023.
50. ↑  Backlund, Gustav: Olli Palola förstärker forwardsidan *ikoskarshamn.se*.  2.10.2023. IK Oskarshamn. Viitattu 2.10.2023. (ruotsiksi)
51. ↑  Nurminen, Veikko: Olli Palola jatkaa uraansa SHL:ssä – takavuosien maalitykki siirtyy IK Oskarshamniin *Jatkoaika.com*.  2.10.2023. Jatkoaika r.y. Viitattu 2.10.2023.
52. ↑  Backlund, Gustav: Uppdatering kring truppen *ikoskarshamn.se*.  20.10.2023. IK Oskarshamn. Viitattu 20.10.2023. (ruotsiksi)
53. ↑  Palola korvaa Aaltosen MM-kisoissa – Keränen kieltäytyi paikasta *Jatkoaika.com*.  6.5.2014. Jatkoaika r.y. Viitattu 28.5.2014.
54. ↑  Leijonien MM-joukkue julki: kolme pelaajaa leiriryhmän ulkopuolelta *Jatkoaika.com*.  4.5.2017. Jatkoaika r.y. Viitattu 5.5.2017.
55. 1 2  Pelaajat – P *tappara.fi*.  21.3.2014. Tamhockey Oy. Viitattu 18.8.2016.
56. ↑  Tilanne 31.5.2018
57. ↑  Czech Republic - Finland (Line Up) *stats.swehockey.se*.  19.12.2013. Svenska Ishockeyförbundet. Viitattu 13.7.2021. (englanniksi)
58. ↑  RUS – FIN (2–3) *stats.swehockey.se*.  21.12.2013. Svenska Ishockeyförbundet. Viitattu 31.5.2018. (englanniksi)
59. ↑  Pesu, Vili: Kuuntele! – näin sujuu laulaminen kiekkoliigan maalikuninkaalta *is.fi*.  21.3.2014. Sanoma Media Finland Oy. Viitattu 28.5.2014.
60. ↑  Vili Palola *Elite Prospects*. Everysport Media Group AB.  (englanniksi)
61. ↑  Miikka Männikkö *Elite Prospects*. Everysport Media Group AB.  (englanniksi)


|  |  |  |
| --- | --- | --- |
| Edeltäjä:**Juha-Pekka HaatajaOlli Palola** | **Aarne Honkavaara -palkinnon voittaja**20142015 | Seuraaja:**Olli PalolaChad Rau** |

Suomen joukkue – Jääkiekon MM-kilpailut 2014
5 Ohtamaa |
6 Kivistö |
10 Karalahti |
12 Jokinen (**C**) |
13 Wirtanen |
18 Mäntylä |
19 Savinainen |
21 Lehterä (**A**) |
22 Salomäki |
25 Jormakka |
26 Immonen |
27 Kontiola |
28 Marttinen |
31 Koskinen |
32 Saros |
34 Palola |
35 Rinne |
38 Hietanen |
40 T. Sallinen |
42 J. Sallinen |
47 Lajunen |
56 Haula |
61 Huhtala |
71 Komarov (**A**) |
81 Pakarinen |
Valmentaja Erkka Westerlund

Suomen joukkue – Jääkiekon MM-kilpailut 2018
2 Pokka |
4 Kivistö |
6 Honka |
7 Mikkola |
12 Anttila |
18 Mäenalanen |
19 Savinainen |
20 Aho (**A**) |
22 Pesonen |
24 Kapanen |
25 Jormakka |
29 Säteri |
34 Palola |
35 Husso |
37 Kilpeläinen |
41 Heiskanen |
50 Riikola |
55 Koivisto |
64 Granlund (**C**) |
65 Manninen |
74 Suomela |
77 Nutivaara |
81 Tolvanen |
86 Teräväinen |
96 Rantanen (**A**) |
Valmentaja Lauri Marjamäki